ВЪПРОСИ И ОТГОВОРИ ПО ПРОЦЕДУРА

№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 69-70,  

ПОЛУЧЕНИ В ПЕРИОДА 29.08.2011 г. - 30.08.2011 г.   
И ПУБЛИКУВАНИ НА 26.09.2011 г.
ВЪПРОС № 69 
 

Здравейте, ние сме счетоводно предприятие (Дружество с ограничена отговорност), и имаме желание да създадем иновационна услуга – осигуряване чрез осигурителна каса на самоосигуряващи се лица (свободни професии) през интернет чрез уеб-базиран програмен продукт. Възможно ли е нашето дружество - ООД (което ще е пряко отговорно за създаването и внедряването  на иновационната услуга) да кандидатства за безвъзмездна помощ по програма Развитие на иновации от стартиращи предприятия (като отговаряме на всички други критерии) , за създаване на иновационната услуга, която ще се ползва от Осигурителна каса ( неюридическо лице, не е търговец по смъсъла на ТЗ)?

Десислава Дончева

29.08.2011 г.   
 

ОТГОВОР № 69 
За да са допустими по настоящата процедура кандидатите следва да отговарят както на общите критерии за допустимост, изрично посочени в т.2.1.1. от Насоките за кандидатстване, така и да отговарят на специфичните такива, а именно: 

„..разработват иновативни продукти, процеси или услуги с потенциал за внедряване в икономиката, като кандидатите следва да докажат наличието на експертиза в областта, към която се отнася предложената иновация, както и капацитет за нейното разработване, и
при разработването на иновативните продукти/процеси/услуги, кандидатът не нарушава чужди права върху интелектуална собственост…”
Следва да имате предвид, че Насоките за кандидатстване не поставят изискване относно това какъв следва да е статутът на ползвателите на иновативната услуга, разработена в рамките на проекта.

В тази връзка няма ограничение посоченото дружество кандидат да представи проектно предложение по процедурата в случай, че отговаря на посочените по-горе условия за допустимост, при положение, че услугата, която то ще разработи, ще бъде предоставена за ползване на трети лица (в случая въпросното неюридическо лице) при пазарни условия с цел осигуряване нейното внедряване в икономиката.
Следва да имате предвид, че съгласно чл. 1.8 от Общите условия на договора за предоставяне на безвъзмездна финансова помощ „в срок от пет години след приключването на операцията или три години след приключването на операцията в държавата-членка, която е упражнила правото си на избор за намаляване на този срок за запазване на инвестицията или на работните места, създадени от МСП, проектът не трябва да претърпи значителни изменения.

Под значителни изменения се разбират изменения, засягащи същността на проекта, условията за неговото изпълнение или пораждащи неоправдани изгоди за фирмата или публичната организация, както и изменения, произтичащи от промяна в характера на собствеността на елемент от инфраструктурата или прехвърлянето на производствената дейност.”
В отговор 63 към рубриката „Въпроси и отговори” по настоящата процедура е пояснено следното: Като част от примерите за „изменения…, пораждащи неоправдани изгоди за фирмата или публичната организация” могат да бъдат посочени следните случаи: 

· продажба, преотстъпване или отдаване под наем на трети страни на активите, закупени със средства по проекта; 

· продажба на трети страни на патент/заявка за полезен модел/промишлен дизайн, придобити със средства по проекта; 
· предоставяне на услуги на цени по-ниски от пазарните;
· иновативният продукт/процес/услуга, разработен със средства по проекта е предмет на договор за изключителна лицензия.

ВЪПРОС № 70 

1.Може ли целта на проекта да е разработване на промишлен дизайн? 

А ако има вече разработен такъв промишлен дизайн, одобрен от съответните структури, може ли свидетелството да се приложи към доказателствените документи в подрепа за иновативността на продукта?

2. Ако се приложии финансова и или икономическа оценка и техническа оценка на бъдещия продукт , за който ще се прави опитен образец на втория етап от оценката на проектното предложение, това носи ли допълнителни точки на проекта?

Лили Илиева

30.08.2011 г.   
 
ОТГОВОР № 70 
1. В насоките за кандидатстване по процедурата са дадени следните определения : „Иновативен продукт - Нов или значително усъвършенстван продукт”;

„Иновативен процес - Нов или значително усъвършенстван метод за производство или доставка (включително значителни промени в техниката, оборудването и/или компютърни програми). 

„Иновативна услуга” - Използване на нова или съществуваща технология, продукт или процес по нов начин или с ново приложение, което води до качествено подобрение.

За да бъдат допустими по настоящата процедура кандидатите следва разработват иновативни продукти, процеси или услуги с потенциал за внедряване в икономиката. 

В тази връзка целта на проекта не може да бъде разработване на промишлен дизайн. Разработването на промишлен дизайн е една от посочените като допустими дейности съгласно Насоките за кандидатстване, които може да бъдат включени като част от проектното предложение.
Съгласно Насоките за кандидатстване, документи в подкрепа на иновативността на разработвания по проекта продукт/процес/услуга могат да бъдат проучвания, извършени от Патентно ведомство или от лицензиран представител по индустриална собственост, независима оценка от експерт в съответната научна област за иновативност на продукта/процеса/услугата, техническа документация, публикации, доклади, резултати от проведени тестове, изследвания, или друга документация (незадължителни документи, които се представят по преценка на кандидата). Доколкото този списък не е изчерпателен кандидатът може да приложи и други документи по своя преценка в подкрепа на иновативността на разработвания продукт, процес, услуга.

Следва да бъде отчетено, че съгласно Закона за промишления дизайн, промишлен дизайн е видимият външен вид на продукт или на част от него, определен от особеностите на формата, линиите, рисунъка, орнаментите, цветовото съчетание или комбинация от тях. В тази връзка наличието на свидетелство за регистрация на промишлен дизайн има по-скоро отношение към търговския изглед на съответния продукт, отколкото спрямо неговата иновативност.
2. Икономическата, финансовата и техническа оценка на разработвания иновативен продукт, процес или услуга са незадължителни документи, които може да бъдат приложени от страна на кандидата при подаването на Формуляра за кандидатстване.
В случай, че подобни оценки са налице те ще бъдат използвани като източник на информация от страна на Оценителната комисия в хода на оценка на проектното предложение на подетап „Техническа оценка” като в зависимост от информацията, съдържаща се в тях, кандидатът може да получи допълнителен брой точки. 
Допълнително може да разгледате Критериите и методологията за оценка на проектните предложение, които са включени като Приложение З към пакета документи за кандидатстване и по-специално Раздел III. Икономическа приложимост и жизнеспособност на иновативната идея и Раздел V. Методология за изпълнение на проекта, подточка 3. Степен на техническа осъществимост за разработване  на иновацията от Критериите за техническа оценка на проектните предложения по процедурата. 

